

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

 На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон, 101/2016, 67/2021 – др. закон и 114/2021) и члана 7. Правилника о подстицајима за инвестиције у прераду и маркетинг пољопривредних и прехрамбених производа у сектору производње јаких алкохолних пића („Службени гласник РС“, бр. 133/2020 и 27/2022), расписује

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОСТВАРИВАЊЕ ПРАВА НА ПОДСТИЦАЈЕ ЗА ИНВЕСТИЦИЈЕ У ПРЕРАДУ И МАРКЕТИНГ ПОЉОПРИВРЕДНИХ И ПРЕХРАМБЕНИХ ПРОИЗВОДА У СЕКТОРУ ПРОИЗВОДЊЕ ЈАКИХ АЛКОХОЛНИХ ПИЋА У 2022. ГОДИНИ**

**I. УВОДНЕ ОДРЕДБЕ**

**Предмет Јавног позива**

**Члан 1.**

 У складу са чланом 7. Правилника о подстицајима за инвестиције у прераду и маркетинг пољопривредних и прехрамбених производа у сектору производње јаких алкохолних пића („Службени гласник РС“ бр. 133/2020 и 27/2022), (у даљем тексту: Правилник), Министарство пољопривреде, шумарства и водопривреде – Управа за аграрна плаћања (у даљем тексту: Управа), расписује Јавни позив за подношење захтева за остваривање права на подстицаје за инвестиције у прераду и маркетинг пољопривредних и прехрамбених производа у сектору производње јаких алкохолних пића у 2022. години (у даљем тексту: Јавни позив).

 Јавни позив садржи податке о: лицима која остварују право на подстицаје, услoвима и нaчину oствaривaњa прaвa нa пoдстицaje, обрасцу захтева, мaксимaлним изнoсима пoдстицaja пo кoриснику подстицаја и по појединој врсти подстицаја, у складу са Правилником, висини укупних расположивих средстава по овом Јавном позиву, роковима за подношење захтева и документацији која се подноси уз захтев, као и друге податке потребне за спровођење Јавног позива.

**Дефиниције**

**Члан 2.**

 Поједини изрази употребљени у овом Јавном позиву имају следећа значења:

 1) *повезана лица* јесу носилац и чланови породичног пољопривредног газдинства, супружници, ванбрачни партнери, крвни сродници у правој линији, крвни сродници у побочној линији закључно са трећим степеном сродства, сродници по тазбини до другог степена сродства, усвојилац и усвојеник, лица између којих је извршен пренос управљачких права и лица која су повезана у смислу закона којим се уређује порез на добит правних лица;

 2) *изградња* јесте грађење, реконструкција, доградња, адаптација и санација, у складу са законом којим се уређује планирање и изградња;

 3) *реализација инвестиције* јесте извршење свих радњи везаних за изградњу и набавку предмета прихватљиве инвестиције, и то: закључење уговора о грађењу, промет робе и услуга, издавање докумената који прате робу, преузимање робе, пријем радова, исплата цене у потпуности, као и стављање инвестиције у функцију у складу са наменом;

4) *техничка документација за изградњу објекта* јесте скуп пројеката који се израђују ради: утврђивања концепта објекта, разраде услова, начина изградње објекта и за потребе одржавања објекта, у складу са законом којим се уређује планирање и изградња;

5) *општи трошак* јесте издатак за припрему пројекта и израду техничке документације за изградњу објекта, у складу са законом којим се уређује планирање и изградња, који је наведен у Прилогу 1 - Листа прихватљивих инвестиција и трошкова у сектору производње јаких алкохолних пића (у даљем тексту: Прилог 1), који је одштампан уз Правилник и Јавни позив и чини њихов саставни део;

 6) *нова опрема, уређај и машина* јесте опрема, уређај, односно машина у функцији обављања производње јаких алкохолних пића, произведена најкасније пет година пре године у којој се подноси захтев за остваривање права на подстицаје и која се први пут ставља у употребу.

**II. ПРЕДМЕТ ПОДСТИЦАЈА**

**Прихватљивe инвестиције и трошкови**

**Члан 3.**

Предмет подстицаја у складу са Правилником и Јавним позивом јесу прихватљиве инвестиције и трошкови у сектору производње јаких алкохолних пића који се односе на изградњу објеката, општи трошак и/или куповину нове опреме, уређаја и машина, у функцији производње јаких алкохолних пића који су наведени у Прилогу 1. Правилника и Јавног позива.

Трошкови из става 1. овог члана који се односе на грађење и/или доградњу објекта сматрају се прихватљивим до износа од 60.000 динара по квадратном метру предметног објекта, а трошкови који се односе на реконструкцију, адаптацију и санацију постојећег објекта сматрају се прихватљивим до износа од 35.000 динара по квадратном метру предметног објекта.

Право на подстицаје у складу са овим Јавниим позивом може се остварити за прихватљиве инвестиције и трошкове који су у потпуности реализовани у периоду од 15. новембра 2020. године, као и за оне који буду реализовани под условима, на начин и у року одређеним решењем којим се кориснику подстицаја одобрава реализација прихватљивих инвестиција и трошкова, а за опште трошкове право на подстицаје може се остварити ако су реализовани и у периоду од 1. јануара 2018. године, па до истека рока одређеног решењем којим се кориснику подстицаја одобрава реализација прихватљивих инвестиција и трошкова.

**Неприхватљиви трошкови**

**Члан 4.**

Подстицајима се не надокнађују:

1) порези, укључујући и порез на додату вредност;

2) царинске, увозне и остале административне таксе, као и накнада за потребне сагласности од државних институција и јавних предузећа;

3) трошкови банкарске провизије, трошкови јемства и слично;

4) трошкови превоза, монтаже и други оперативни трошкови;

5) трошкови куповине, односно закупа земљишта и објеката;

6) трошкови куповине половне опреме, уређаја, машина и материјала;

7) допринос у натури (сопствени рад и материјал);

8) набавка предметне инвестиције из Прилога 1. овог правилника путем лизинга, цесије, компензације, асигнације или на други начин који представља гашење обавезе путем пребијања дугова;

9) трошкови по основу уговора са надзорним органом;

10) трошкови који не одговарају предрачуну радова из пројекта, нереалне количине материјала, накнадни и непредвиђени трошкови радова.

**III. УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ**

**Лица која остварују право на подстицаје**

**Члан 5.**

 Право на подстицаје остварују лица која су уписана у Регистар пољопривредних газдинстава (у даљем тексту: Регистар) и налазе се у активном статусу, и то:

1) предузетник;

2) привредно друштво;

3) земљорадничка задруга која има најмање пет чланова задруге који су уписани у Регистар као носиоци или чланови пет различитих комерцијалних породичних пољопривредних газдинстава у активном статусу;

4) задужбина регистрована у складу са законом којим се уређују задужбине и фондације;

5) црква и верска заједница, регистроване у складу са законом којим се уређују цркве и верске заједнице.

Лице из става 1. тач. 1) - 4) овог члана може да оствари право на подстицаје ако је уписано у Регистар привредних субјеката, односно Регистар задужбина и фондација и ако у Агенцији за привредне регистре:

1) није регистровано да му је изречена правоснажна судска или управна мера забране обављања делатности;

2) није регистровано да је осуђивано због привредног преступа;

3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом.

Привредно друштво и земљорадничка задруга, поред услова из става 2. овог члана остварује право на подстицаје и ако је разврстано у микро, мало или средње правно лице, у складу са законом којим се уређује рачуноводство.

Црква и верска заједница остварује право на подстицаје и ако је уписано у Регистар цркава и верских заједница.

Задужбина поред услова из става 2. овог члана остварује право на подстицаје и ако делатност производње и стављања у промет јаких алкохолних пића обавља као споредну делатност предвиђену статутом, у складу са законом којим се уређују задужбине и фондације.

**Услови за остваривање права на подстицаје**

**Члан 6.**

 Лице из члана 5. овог Јавног позива остварује право на подстицаје, ако:

 1) нема евидентираних доспелих неизмирених дуговања према министарству надлежном за послове пољопривреде (у даљем тексту: министарство), по основу раније остварених подстицаја, субвенција и кредита;

 2) је измирило доспеле обавезе по основу јавних прихода;

 3) добављач, односно извођач радова и подносилац захтева за остваривање права на подстицаје не представљају повезана лица;

 4) за инвестицију за коју је поднет захтев за остваривање права на подстицаје, не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

 5) је вредност прихватљиве инвестиције из Прилога 1. Правилника и Јавног позива, за коју је поднет захтев за остваривање права на подстицаје већа од 400.000 динара.

 Лице које испуњава услове из става 1. овог члана остварује право на подстицаје за прихватљиве инвестиције које нису реализоване до дана подношења захтева за остваривање права на подстицаје и ако:

 1) има предрачун за набавку нове опреме, уређаја и машина, односно набавку материјала и извођење радова на објекту у функцији производње јаких алкохолних пића, односно општи трошак;

 2) је катастарска парцела на којој се гради нови објекат у функцији производње јаких алкохолних пића у власништву подносиоца захтева за остваривање права на подстицаје, односно ако је постојећи објекат у функцији производње јаких алкохолних пића на коме се врши реконструкција, доградња, адаптација и санација, у власништву подносиоца захтева за остваривање права на подстицаје;

 3) за објекат у функцији производње јаких алкохолних пића који је предмет инвестиције у изградњу има пројекат за грађевинску дозволу и/или пројекат за извођење радова, са предмером и предрачуном радова као и грађевинску дозволу, односно решење за извођење радова у складу са законом којим се уређује планирање и изградња, односно у складу са законом којим се уређује озакоњење објеката;

 4) за инвестиције у набавку нове опреме, уређаја и машина у функцији производње јаких алкохолних пића користи објекат по основу права својине или по основу права закупа, односно права коришћења од најмање десет година почев од календарске године у којој се подноси захтев за остваривање права на подстицаје, с тим да ако објекат користи по основу права закупа, односно коришћења исти нема уписане друге терете, осим предметног закупа, односно права коришћења;

 5) прихватљиве инвестиције и трошкове реализује под условима, на начин и у року одређеним решењем којим се одобрава коришћење подстицаја и у том року министарству – Управи за аграрна плаћања достави прописану документацију којом се доказује реализација инвестиције;

 6) се у року одређеним решењем којим се одобрава коришћење подстицаја упише у Регистар произвођача јаких алкохолних пића у складу са законом којим се уређују јака алкохолна пића.

 Лице које испуњава услове из става 1. овог члана остварује право на подстицаје за прихватљиве инвестиције које су у потпуности реализоване до дана подношења захтева за остваривање права на подстицаје, и ако:

 1) је уписано Регистар произвођача јаких алкохолних пића у складу са законом којим се уређују јака алкохолна пића;

 2) је изграђени објекат у функцији производње јаких алкохолних пића који је предмет захтева за остваривање права на подстицаје у власништву подносиоца захтева;

 3) за инвестиције у набавку нове опреме, уређаја и машина, користи објекат у функцији производње јаких алкохолних пића по основу права својине или по основу права закупа, односно права коришћења од најмање десет година почев од календарске године у којој се подноси захтев за остваривање права на подстицаје, с тим да ако објекат користи по основу права закупа, односно коришћења објекат нема уписане друге терете, осим предметног закупа, односно права коришћења;

 4) има употребну дозволу за изграђен објекат у функцији производње јаких алкохолних пића, који је предмет захтева за остваривање права на подстицаје, у складу са законом којим се уређује планирање и изградња, односно у складу са законом којим се уређује озакоњење објеката;

 5) је реализована прихватљива инвестиција која је предмет захтева за остваривање права на подстицаје стављена у функцију производње јаких алкохолних пића у објекту у складу са Правилником и Јавним позивом.

**IV. НАЧИН ОСТВАРИВАЊА ПРАВА НА ПОДСТИЦАЈЕ**

**Захтев за остваривање права на подстицаје**

**Члан 7.**

Поступак за остваривање права на подстицаје покреће се по захтеву лица из члана 5. Јавног позива, које испуњава услове из члана 6. Јавног позива.

Захтев из става 1. овог члана подноси се на Обрасцу 1 - *Захтев за остваривање права на подстицаје за инвестиције у прераду и маркетинг пољопривредних и прехрамбених производа у сектору производње јаких алкохолних пића за 2022. годину* (у даљем тексту: захтев за остваривање права на подстицаје), који је одштампан уз Правилник и Јавни позив и чини њихов саставни део.

Читко попуњен и потписан образац захтева са прописаном документацијом у складу са Правилником и Јавним позивом доставља се Управи за аграрна плаћања у затвореној коверти са назнаком пословног имена и адресе подносиоца захтева и напоменом: *„Захтев за остваривање права на подстицаје за инвестиције у прераду и маркетинг пољопривредних и прехрамбених производа у сектору производње јаких алкохолних пића за 2022. годину“,* непосредно преко Писарнице републичких органа управе у Београду, улица Немањина број 22-26, 11000 Београд или поштом на адресу: Министарство пољопривреде, шумарства и водопривреде - Управа за аграрна плаћања, Булевар краља Александра бр. 84, 11000 Београд,

 По овом Јавном позиву може се поднети само један захтев за остваривање права на подстицаје, с тим да тај захтев може обухватити један или више подстицаја, односно једну или више инвестиција у оквиру одговарајуће врсте подстицаја.

**Рок за подношење захтева**

**Члан 8.**

 Захтев за остваривање права на подстицаје за инвестиције у прераду и маркетинг пољопривредних и прехрамбених производа у сектору производње јаких алкохолних пића за 2022. годину, подноси се у периоду од 1. марта до 15. априла 2022. године, закључно.

 Захтеве поднете пре почетка или после истека рока из става 1. овог члана, Управа одбацује без разматрања.

**Документација уз захтев за остваривање права на подстицаје**

**Члан 9.**

 За остваривање права на подстицаје потребна је следећа документација:

 1) уверење о измиреним доспелим обавезама по основу јавних прихода, издато од стране надлежне пореске управе;

 2) уверење о измиреним доспелим обавезама по основу јавних прихода, издато од стране надлежног органа јединице локалне самоуправе;

 3) потврда надлежног органа јединице локалне самоуправе према месту седишта подносиоца захтева, као и према месту у коме се налази објекат који је предмет захтева, да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

 4) потврда надлежног покрајинског органа да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја – ако подносилац захтева има седиште или ако се објекат који је предмет захтева налази на територији аутономне покрајине.

 Ако је подносилац захтева предузетник, привредно друштво, земљорадничка задруга, задужбина, поред документације из става 1. овог члана, потребна је и следећа документација:

 1) образац оверених потписа лица овлашћених за заступање (ОП образац);

 2) доказ из Агенције за привредне регистре (потврда, односно извод, односно увид) да:

 (1) није регистровано да му је изречена правноснажна судска или управна мера забране обављања делатности,

 (2) није регистровано да је осуђиван због привредног преступа,

 (3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом,

 (4) је према подацима из финансијског извештаја, разврстано у микро, мало или средње правно лице, у складу са законом којим се уређује рачуноводство, за привредна друштва и земљорадничке задруге.

 Ако је подносилац захтева црква или верска заједница, поред документације из става 1. овог члана, потребан је и акт о упису у Регистар цркава и верских заједница, који води министарство надлежно за послове правде.

 Ако је подносилац захтева земљорадничка задруга, поред документације из става 1. овог члана, доставља се и попуњен Образац 2 – Табела чланова задруге, који је одштампан уз Правилник и Јавни позив чини њихов саставни део.

 Ако је подносилац захтева задужбина, поред документације из става 1. овог члана, доставља се и копија статута задужбине у коме је предвиђено да задужбина обавља делатност производње и стављања у промет јаких алкохолних пића као споредну делатност.

 Поред документације из ст. 1–5. овог члана, уз захтев за остваривање права на подстицаје за прихватљиве инвестиције које нису реализоване до дана подношења захтева за остваривање права на подстицаје, доставља се и следећа документација:

 1) предрачун, профактура, предуговор, понуда или друга врста предрачуна за набавку нове опреме, уређаја и машина, односно за набавку материјала и извођење радова на објекту у функцији производње јаких алкохолних пића, односно за општи трошак из Прилога 1. Правилника и Јавног позива, која садржи: назив и седиште добављача, односно извођача радова; датум издавања документа; назив произвођача, годину производње и тип, односно модел опреме, уређаја или машине, односно предмер и предрачун радова на изградњи објекта; укупну вредност предмета инвестиције; податке о порезу на додату вредност; начин и рок испоруке, односно извођења радова; као и друге податке који се односе инвестицију која је предмет захтева за остваривање права на подстицаје;

 2) препис листа непокретности односно препис поседовног листа ако није успостављен нови операт, односно извод из земљишних књига ако није успостављен катастар непокретности (у даљем тексту: извод из катастра непокретности), за катастарску парцелу на којој се гради нови објекат у функцији производње јаких алкохолних пића у власништву подносиоца захтева за остваривање права на подстицаје, односно за постојећи објекат у функцији производње јаких алкохолних пића на коме се врши реконструкција, доградња, адаптација и санација, односно који се опрема, у власништву подносиоца захтева за остваривање права на подстицаје;

 3) пројекат за грађевинску дозволу и/или пројекат за извођење радова, са предмером и предрачуном радова, за инвестицију у изградњу објекта у функцији производње јаких алкохолних пића;

 4) грађевинска дозвола, односно решење за извођење радова у складу са законом којим се уређује планирање и изградња, односно у складу са законом којим се уређује озакоњење објеката, за инвестицију у изградњу објекта у функцији производње јаких алкохолних пића;

 5) уговор о закупу, односно уступању на коришћење без накнаде, објекта у функцији производње јаких алкохолних пића у којем се реализује инвестиција у набавку нове опреме, уређаја и машина, оверен од стране надлежног органа, ако подносилац захтева користи објекат на основу права закупа, односно коришћења без накнаде;

 6) извод из катастра непокретности за закуподавца, односно даваоца на коришћење, ако подносилац захтева користи објекат у функцији производње јаких алкохолних пића у којем се реализује инвестиција у набавку нове опреме, уређаја и машина, на основу права закупа, односно уступања на коришћење без накнаде, са уписаним уговором о закупу, односно коришћењу објекта у корист подносиоца захтева као јединим теретом на предметној непокретности.

 Поред документације из ст. 1–5. овог члана, уз захтев за остваривање права на подстицаје за прихватљиве инвестиције које су у потпуности реализоване до дана подношења захтева за остваривање права на подстицаје, доставља се и следећа документација:

 1) копија решења о упису подносиоца захтева у Регистар произвођача јаких алкохолних пића, у складу са законом којим се уређују јака алкохолна пића;

 2) извод из катастра непокретности за изграђени објекат у функцији производње јаких алкохолних пића који је предмет захтева за остваривање права на подстицаје, односно објекат у коме је реализована инвестиција у набавку опреме, уређаја и машина у функцији производње јаких алкохолних пића који су предмет захтева, а који се налази у својини подносиоца захтева;

 3) употребна дозвола за изграђени објекат у функцији производње јаких алкохолних пића који је предмет захтева за остваривање права на подстицаје;

 4) уговор о закупу, односно уступању на коришћење без накнаде, објекта у функцији производње јаких алкохолних пића у којем је реализована инвестиција у набавку нове опреме, уређаја и машина у функцији производње јаких алкохолних пића, оверен од стране надлежног органа, ако подносилац захтева користи објекат на основу права закупа, односно коришћења без накнаде;

 5) извод из катастра непокретности за закуподавца, односно даваоца на коришћење, ако подносилац захтева користи објекат у функцији производње јаких алкохолних пића у којем је реализована инвестиција у набавку нове опреме, уређаја и машина за производњу јаких алкохолних пића, на основу права закупа, односно уступања на коришћење без накнаде, са уписаним уговором о закупу, односно коришћењу објекта у корист подносиоца захтева као јединим теретом на предметној непокретности;

 6) рачун за извршену набавку нове опреме, уређаја и машина, односно за извршену набавку грађевинског материјала за изградњу објекта у функцији производње јаких алкохолних пића, односно за извршени општи трошак, у складу са Правилником и Јавним позивом;

 7) отпремница за извршену набавку нове опреме, уређаја и машина у функцији производње јаких алкохолних пића, односно међународни товарни лист, ако је подносилац захтева директно извршио увоз предмета инвестиције;

 8) гарантни лист, односно изјава о саобразности за извршену набавку нове опреме, уређаја и машина у функцији производње јаких алкохолних пића, односно изјава добављача да за предметну инвестицију не постоји обавеза издавања гарантног листа нити изјаве о саобразности;

 9) јединствена царинска исправа за извршену набавку нове опреме, уређаја и машина у функцији производње јаких алкохолних пића, само ако је подносилац захтева директно извршио увоз предмета инвестиције;

 10) уговор о грађењу са овлашћеним извођачем радова и грађевинска књига, односно друга прописана документацију у складу са прописима којима се уређује планирање и изградња, ако је предмет захтева инвестиција у изградњу објекта у функцији производње јаких алкохолних пића;

 11) привремена и окончана ситуација за извршене радове на изградњи објекта, ако је предмет захтева инвестиција у изградњу објекта у функцији производње јаких алкохолних пића;

 12) грађевинска књига, односно друга прописана евиденција у складу са законом којим се уређује планирање и изградња, ако је предмет захтева инвестиција у изградњу објекта у функцији производње јаких алкохолних пића;

 13) изјава овлашћеног извођача радова и надзорног органа да су врсте и количине материјала из рачуна из тачке 6) овог става уграђене у објекат, ако је предмет захтева инвестиција у изградњу објекта у функцији производње јаких алкохолних пића, а подносилац захтева је сам извршио набавку материјала;

 14) доказ о извршеном плаћању реализоване прихватљиве инвестиције, и то потврду о извршеном преносу средстава или извод, оверене од стране банке.

 Документацију из става 1, става 2. тачка 2), ст. 3. и 5, става 6. тач. 2), 4) и 6) и става 7. тач. 1)–3) и 5) овог члана, Управа прибавља по службеној дужности у складу са законом којим се уређује општи управни поступак.

**Форма документације која се подноси уз захтев**

**Члан 10.**

 Уверења и потврде која се достављају уз захтев за остваривање права на подстицаја не могу бити старија од 30 дана од дана подношења захтева.

 Документа која се достављају уз захтев морају да гласе на подносиоца захтева и прилажу се у оригиналу или овереној копији, ако Правилником и Јавним позивом није прописано друкчије.

 Документа на страном језику морају бити преведена на српски језик од стране овлашћеног судског преводиоца.

**Административна обрада захтева и**

**решење по захтеву за остваривање права на подстицаје**

**Члан 11.**

 Управа врши административну обраду захтева, провером података из захтева, документације приложене уз захтев као и службених евиденција.

 Захтев за остваривање права на подстицаје поднет од стране лица које не испуњава услове из члана 5. Правилника и Јавног позива, преурањен и неблаговремен захтев, захтев са документацијом која не гласи на подносиоца захтева, као и сваки наредни захтев истог подносиоца у периоду трајања Јавног позива, Управа одбацује решењем.

 Директор Управе решењем утврђује право на коришћење подстицаја и износ подстицаја и налаже исплату подстицаја на наменски рачун корисника подстицаја уписан у Регистар.

 Решењем из става 3. овог члана кориснику подстицаја за инвестиције које нису биле реализоване до дана подношења захтева за остваривање права на подстицаје, одређује се рок у коме је дужан да у потпуности реализује одобрену инвестицију из предрачуна и Управи поднесе документацију којом се доказује реализација одобрене инвестиције.

 Корисник подстицаја из става 4. овог члана дужан је да у потпуности реализује инвестицију под условима, на начин и у року одређеним решењем којим је одобрено коришћење подстицаја и у том року Управи достави документацију из члана 9. став 7. Правилника и Јавног позива.

 Решење из става 3. овог члана садржи и податке о обавезама корисника подстицаја у складу са законом којим се уређују подстицаји у пољопривреди и руралном развоју и Правилником.

**Промена добављача, промена предмета инвестиције, продужетак рока за реализацију инвестиције и повраћај новчаних средстава**

**Члан 12.**

 Ако у року за реализацију инвестиције одређеном решењем из члана 11. став 4. Правилника и Јавног позива добављач престане да постоји или му буде изречена забрана обављања делатности, лице којем је утврђено право на коришћење подстицаја може Управи поднети захтев за промену добављача.

 Уз захтев за промену добављача из става 1. овог члана, лице којем је утврђено право на коришћење подстицаја доставља доказ о престанку рада, односно изрицању забране обављања делатности добављачу, као и предрачун другог добављача.

 Ако у року за реализацију инвестиције одређеном решењем из члана 11. став 4. Правилника и Јавног позива, добављач промени делатност или престане да врши продају одобреног предмета инвестиције, лице којем је утврђено право на коришћење подстицаја може Управи поднети захтев за промену добављача.

 Уз захтев за промену добављача из става 3. овог члана, лице којем је утврђено право на коришћење подстицаја доставља доказ о промени делатности добављача, односно изјаву добављача да је престао да врши продају одобреног предмета инвестиције, као и предрачун другог добављача.

 Ако у року за реализацију инвестиције дође до поремећаја на тржишту услед којег добављач није у могућности да испоручи робу, односно изврши радове и услуге који су предмет инвестиције у складу са решењем из члана 11. став 4. Правилника и Јавног позива, лице којем је утврђено право на коришћење подстицаја може Управи поднети захтев за промену предмета инвестиције исте врсте.

 Уз захтев за промену предмета инвестиције из става 5. овог члана, лице којем је утврђено право на коришћење подстицаја доставља изјаву добављача да није у могућности да испоручи предмет инвестиције у складу са решењем из члана 11. став 4. Правилника и Јавног позива, са образложењем поремећаја на тржишту у конкретном случају, као и понуду добављача за други истоврсни предмет инвестиције.

 Ако у року за реализацију инвестиције дође до поремећаја на тржишту услед којег добављач није у могућности да испоручи робу, односно изврши радове и услуге који су предмет инвестиције у року за реализацију инвестиције утврђеном решењем из члана 11. став 4. Правилника и Јавног позива, лице којем је утврђено право на коришћење подстицаја може Управи поднети захтев за продужетак рока за реализацију инвестиције.

 Уз захтев за продужетак рока за реализацију инвестиције из става 7. овог члана, лице којем је утврђено право на коришћење подстицаја доставља: изјаву добављача да није у могућности да испоручи предмет инвестиције у року утврђеном решењем из члана 11. став 4. Правилника и Јавног позива, са образложењем поремећаја на тржишту у конкретном случају.

 Управа врши административну обраду захтева из ст. 1, 3, 5. и 7. овог члана, провером података из захтева, документације приложене уз захтев као и службених евиденција.

 Захтев из ст. 1, 3, 5. и 7. овог члана поднет од стране лица којем није утврђено право на коришћење подстицаја, преурањен и неблаговремен захтев, захтев послат факсом, захтев са документацијом која не гласи на подносиоца којем је утврђено право на коришћење подстицаја, Управа одбацује решењем.

 Директор Управе решењем одобрава промену добављача, односно промену предмета инвестиције, односно продужетак рока за реализацију инвестиције.

 Ако је вредност новог предмета инвестиције из захтева за промену добављача, односно захтева за промену предмета инвестиције, мања од вредности предмета инвестиције утврђене решењем из члана 11. став 4. Правилника и Јавног позива, Управа решењем из става 11. овог члана налаже подносиоцу захтева да врати вишак новчаних средстава.

 Ако је вредност новог предмета инвестиције из захтева за промену добављача, односно захтева за промену предмета инвестиције, већа од вредности предмета инвестиције утврђене решењем из члана 11. став 4. овог Правилника и Јавног позива, решењем из става 11. овог члана не може се одобрити додатни износ подстицаја.

 Ако услед промењених околности лице којем је утврђено право на коришћење подстицаја није у могућности да реализује инвестицију у складу са решењем из члана 11. став 4. Правилника и Јавног позива, односно решењем из става 11. овог члана, може пре истека рока за реализацију инвестиције Управи поднети захтев за повраћај исплаћених новчаних средстава.

 Уз захтев из става 14. овог члана лице којем је утврђено право на коришћење подстицаја доставља доказе којима се чини вероватним наступање промењених околности услед којих није у могућности да реализује инвестицију у складу са решењем из члана 11. став 4. Правилника и Јавног позива, односно решењем из става 11. овог члана.

 Захтев из стaва 14. овог члана поднет од стране лица којем није утврђено право на коришћење подстицаја, преурањен и неблаговремен захтев, као и захтев послат факсом, Управа одбацује решењем.

 Директор Управе решењем одобрава повраћај исплаћених средстава са инструкцијама за уплату и роком за уплату који је 15 дана од дана пријема решења.

 Лице којем је утврђено право на коришћење подстицаја које врати новчана средства у складу са решењем из става 17. овог члана, не сноси правне последице непридржавања обавеза корисника подстицаја у складу са законом којим се уређује пољопривреда и рурални развој.

**V. ИЗНОС ПОДСТИЦАЈА И УКУПНА РАСПОЛОЖИВА СРЕДСТВА**

**Износ подстицаја**

**Члан 13.**

 Подстицаји се утврђују у процентуалном износу од 60% од вредности реализоване прихватљиве инвестиције умањене за износ средстава на име пореза на додату вредност, у складу са законом којим се уређују подстицаји у пољопривреди и руралном развоју, односно посебним прописом којим се уређује расподела подстицаја у пољопривреди и руралном развоју.

 Ако је подносилац захтева сам извршио увоз предмета инвестиције, вредност реализоване прихватљиве инвестиције из става 1. овог члана представља статистичка вредност робе у динарима утврђена у јединственој царинској исправи из члана 9. став 7. тачка 9) Правилника и Јавног позива.

 Максимални износи подстицаја по појединој врсти подстицаја јесу:

1) за инвестиције у изградњу објеката - 10.000.000 динара;

 2) за набавку нове опреме, уређаја и машина у функцији производње јаких алкохолних пића - 5.000.000 динара;

3) за опште трошкове - 500.000 динара.

 Највиши укупни износ подстицаја који корисник подстицаја може да оствари у једној календарској години је 15.500.000 динара.

**Укупна расположива средства по Јавном позиву**

**Члан 14.**

 Укупна расположива средства по овом Јавном позиву опредељују се у укупном износу који се за ову намену одређује посебним прописом којим се уређује расподела подстицаја у пољопривреди и руралном развоју.

**Исплата подстицаја**

**Члан 15.**

 Подстицаји се исплаћују на основу решења из члана 11. став 3. Правилника и Јавног позива, на наменски рачун корисника подстицаја уписан у Регистар.

Подстицаји се исплаћују по редоследу подношења уредно поднетих захтева у складу са законом којим се уређују подстицаји у пољопривреди и руралном развоју, а до износа финансијских средстава утврђеног посебним прописом којим се уређује расподела подстицаја у пољопривреди и руралном развоју.

**VI. ОБАВЕЗЕ КОРИСНИКА ПОДСТИЦАЈА**

**Члан 16.**

 Корисник подстицаја и прималац средстава дужан је да чува документацију која се односи на остваривање права на подстицаје, да наменски користи, не отуђи и не омогући другом лицу коришћење предмета подстицаја у року од пет година од дана коначности решења из члана 11. став 3. Правилника и Јавног позива, као и да се придржава других обавеза корисника подстицаја, у складу са законом којим се уређују подстицаји у пољопривреди и руралном развоју.

**VII. ИНФОРМАЦИЈЕ**

**Члан 17.**

 Јавни позив за подношење захтева за остваривање права на подстицаје за инвестиције у прераду и маркетинг пољопривредних и прехрамбених производа у сектору производње јаких алкохолних пића у 2022. години, објављује се на огласној табли Управе за аграрна плаћања, Булевар краља Александра бр. 84, 11000 Београд, као и на званичној интернет страници Министарства пољопривреде, шумарства и водопривреде <http://www.minpolj.gov.rs> и званичној интернет страници Управе за аграрна плаћања http://www.uap.gov.rs.

 Информације у вези расписаног Јавног позива доступне су на телефоне Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања 011/30-20-100 или 011/30-20-101, сваког радног дана од 7:30 до 15:30 часова.

У Београду, 28. фебруара 2022. године,

|  |  |
| --- | --- |
| **Број: 320-36-18811/2022-07****Дана: 28.02.2022. године** | **В.Д. Директора****Марко Кесић** |

**Прилог 1.**

**ЛИСТА ПРИХВАТЉИВИХ ИНВЕСТИЦИЈА И ТРОШКОВА
У СЕКТОРУ ПРОИЗВОДЊЕ ЈАКИХ АЛКОХОЛНИХ ПИЋА**

|  |
| --- |
| **Инвестиције за које се остварују подстицаји** |
| Редни бр. | Врсте инвестиција | Прихватљиве инвестиције |
| 1) | Општи трошак | – Трошкови за припрему грађевинског пројекта и техничке документације за изградњу објекта који је у функцији производње јаких алкохолних пића |
| 2) | Изградња објекта | – Изградња објеката за производњу јаких алкохолних пића, укључујући и објекат/простор за: складиштење производа, амбалаже, репроматеријала и енолошких средстава укључујући и инсталацију вентилације, климатизације, грејања и превенцију загађења ваздуха; противпожарне резервоаре и хидрантску мрежу; пратеће енергетске објекте укључујући и изградњу система за снабдевање водом (укључујући бунаре), гасом, струјом (укључујући коришћење генератора) и канализациони систем.– Изградња објеката за прераду отпада из производње и третман отпадних вода, управљање отпадом и превенцију загађења ваздуха.– Изградња дегустационих сала, просторија за одмор радника и санитарних просторија.– Изградња унутрашње путне мреже и паркинг места у оквиру простора у власништву произвођача јаких алкохолних пића.– Изградња постројења за производњу електричне и топлотне енергије из обновљивих извора за сопствено коришћење: соларне енергије, енергије ветра, биомасе, биогаса, геотермалне енергије и других видова обновљивих извора енергије, укључујући повезивање постројења на дистрибутивну мрежу. |

|  |  |  |
| --- | --- | --- |
| 3) | Опрема за чишћење, прање и дезинфекцију (стерилизацију) објеката, опреме, алата, уређаја и машина, укључујући и опрему за гардеробе и санитарне просторије за запослене | – танкови са пратећом опремом (мешалице, вентили, индикатори нивоа и запремине, мерачи температуре, кондуктометри, pH метри и др.)– пумпе и цевоводи– уређаји за аутоматско дозирање концентрованих средстава за прање– линијски кондуктометри и pH метри;– пеномати (уређаји за прање пеном)– уређаји за прање и стерилизацију алата и прибора– уређаји за припрему вруће воде– црева са носачима и пиштољем за воду– уређаји за прање подова– уређаји за дезинфекцију ваздуха у производним просторијама |
| 4) | Опрема и уређаји за пријем, припрему и прераду сировина за производњу јаких алкохолних пића | – ваге (колске, подне и др.)– транспортери (хоризонтални, коси или вертикални)– инспекциона трака– механички филтери– пумпе разне (центрифугалне, зупчасте, монопумпе за густе масе, импелерске)– одвајачи ваздуха (деаератори)– суви и ваздушни пречистач– опрема и уређаји за вађење семене ложе, одвајање, сечење, љуштење, млевење и пасирање воћа и грожђа– опрема за одвајање коштица– уређаји за концентрисање (упаривачи разни, са припадајућом опремом, уређаји за реверсну осмозу и криоконцентрисање, дупликатори)– уређаји за пуњење и дозирање налива са припадајућом опремом– уређаји за одмеравање и дозирање компоненти са припадајућом опремом– опрема за детекцију физичких и механичких нечистоћа – X-ray детектори– уређаји за припрему технолошке и техничке воде– друга слична опрема и уређаји намењени за ову врсту инвестиције |
| 5) | Опрема за производњу, пуњење, паковање и чување јаких алкохолних пића | – инокс судови ракију, винификатори и универзалне посуде за јака алкохолна пића–уређаји за контролисану ферментацију и хладну стабилизацију јаких алкохолних пића (чилери, лактофризи и слични системи)– парни генератори за стерилизацију опреме и судова и уређаји за прање– дрвени судови и бурићи за барикирање– филтери– муљаче– пумпе– центрифугални сепаратори– системи за убацивање азота– линије за пуњење, етикетирање и затварање амбалаже уз одговарајућу опрему, пунилице, етикетирке и чепилице – пнеуматске пресе– млинови и пасирке за воће– дестилациони уређаји– уређаји за паковање са припадајућом опремом– машине за паковање транспортног (збирног) паковања и машине за палетизирање – палетизер– уређаји за прање амбалаже разне, са припадајућом опремом– опрема за транспорт у склопу дестилерије (палете за боце, контејнери, постоља за дрвену барик бурад и опрема за окретање боца)– опрема за физичку, хемијску и биолошку обраду отпадних вода, као и опрема за спречавање загађења/контаминације ваздуха– опрема за климатизацију, грејање и вентилацију објеката за прераду и складиштење– друга слична опрема намењена за ову врсту инвестиције– парни генератори и котлови за производњу паре као енергента за уређаје за дестилацију |
| 6) | Опрема за дезинфекцију радника | – аутоматске дезобаријере за прање и дезинфекцију руку и обуће с механизмом контроле уласка– лавабои за прање и дезинфекцију руку на ножни погон или са фотоћелијом– опрема за прање и хигијенско сушење руку у погону и санитарним чворовима (укључујући и тушеве), опрема за гардеробне просторије, као и опрема за чишћење, прање и дезинфекцију одеће и обуће– подне дезобаријере– машине за прање и сушење радне одеће– зидни дозатори средстава за прање и дезинфекцију– зидни сушачи руку, аутоматски– зидни држачи папирних убруса– гардеробни ормани са клупама– опрема за туш кабине. |
| 7) | Лабораторијска опрема (без стакленог прибора) за интерну употребу, као део прерађивачког погона | – криоскопи– сушнице– аутоклави– стерилизатори посуђа и прибора– мешалице (механичке, магнетне и др.)– уређаји за припрему узорака (миксери, тресилице и др.)– лабораторијски фрижидери и замрзивачи– pH метри– кондуктометри– ламинарне коморе– алкохолометри– UV лампе– стерилизатори ваздуха– микроскопи– пламеници– машине за прање лабораторијског посуђа– термометри– рефрактометар, ручни или стони, дигитални или аналогни– фотометри– сетови за колориметријска испитивања– мерачи температуре и влаге– ваге (техничке и аналитичке)– пећи за жарење– дестилатори за воду– спектрофотометри– грејна тела (грејне плоче, рингле, решои и др.). |

**Образац 1**

**ЗАХТЕВ**

**ЗА ОСТВАРИВАЊЕ ПРАВА НА ПОДСТИЦАЈЕ ЗА ИНВЕСТИЦИЈЕ У ПРЕРАДУ И МАРКЕТИНГ ПОЉОПРИВРЕДНИХ И ПРЕХРАМБЕНИХ ПРОИЗВОДА У СЕКТОРУ ПРОИЗВОДЊЕ ЈАКИХ АЛКОХОЛНИХ ПИЋА ЗА 2022. ГОДИНУ**

|  |
| --- |
| **I. Подаци о подносиоцу захтева** |
| Категорија подносиоца захтева (заокружити) | 1) предузетник2) привредно друштво3) земљорадничка задруга4) задужбина5) црква или верска заједница |
| *За подносиоца захтева у својству предузетника:* |
| Пословно име предузетника |  |
| ЈМБГ подносиоца захтева |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |

 |
| Матични број |

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |

 |
| Порески идентификациони број: |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  |  |  |  |  |  |

 |
| *За подносиоца захтева у својству привредног друштва,* *земљорадничке задруге, задужбине, цркве или верске заједнице:* |
| Пословно име правног лица |  |
| Име и презиме одговорног лица у правном лицу |  |
| ЈМБГ одговорног лица у правном лицу |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |

 |
|  Матични број |

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |

 |
| Порески идентификациони број |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  |  |  |  |  |  |

 |
| У складу са законом којим се уређује рачуноводство, правно лице је разврстано на: | 1) микро2) мало3) средње |
| *Сви подносиоци захтева:* |
| Број пољопривредног газдинства  |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |

 |
|  |  |
| Место у коме се налази објекат у функцији производње јаких алкохолних пића | Општина: |
| Место: |
| Катастарска општина: |
| Број катастарске парцеле: |
|  Телефон/факс |  |
|  Е-маил |  |
| **II. Подаци о инвестицијама које су предмет захтева**  |
| БР. | Предмет инвестиције(Опис и шифра из Прилога) | Број и датум издавања предрачуна/рачуна | Добављач (назив и седиште) | Износ у РСД без пдв |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
| УКУПАН ИЗНОС ИНВЕСТИЦИЈЕ |  |
| **III. Изјава подносиоца захтева** |
| Овим потврђујем под пуном законском, моралном, материјалном, кривичном и сваком другом одговорношћу, да подносилац овог захтева:1) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита;2) за инвестицију за коју подноси захтев не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;3) је измирио доспеле обавезе по основу јавних прихода;4) добављач и подносилац захтева не представљају повезана лица при чему се повезаним лицима сматрају: носилац и чланови породичног пољопривредног газдинства, супружници, ванбрачни партнери, крвни сродници у правој линији, крвни сродници у побочној линији закључно са трећим степеном сродства, сродници по тазбини до другог степена сродства, усвојилац и усвојеник, лица између којих је извршен пренос управљачких права и лица која су повезана у смислу закона којим се уређује порез на добит правних лица. |

|  |
| --- |
| **IV. Потпис подносиоца захтева** |
|  Под пуном законском, моралном, материјалном, кривичном и сваком другом одговорношћу ИЗЈАВЉУЈЕМ да сам пре попуњавања обрасца исти пажљиво прочитао и разумео, као и да су сви наведени подаци тачни.У\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_године.Назив и седиште подносиоца захтева: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (попунити читко штампаним словима)Име и презиме одговорног лица подносиоца: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (попунити читко штампаним словима)\_\_\_\_\_\_\_\_\_\_\_\_\_\_\_\_\_\_\_\_\_\_\_Потпис одговорног лица подносиоца захтева |

*Напомена:* Читко попуњен и потписан образац захтева са прописаном документацијом доставља се у затвореној коверти, на адресу: Министарство пољопривреде, шумарства и водопривреде - Управа за аграрна плаћања, 11000 Београд, Булевар краља Александра бр. 84, са назнаком: „*Захтев за остваривање права на подстицаје за инвестиције у прераду и маркетинг пољопривредних и прехрамбених производа у сектору производње јаких алкохолних пића за 2022. годину*”.

**Образац 2**

**ТАБЕЛА ЧЛАНОВА ЗАДРУГЕ**

Назив и седиште земљорадничке задруге: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Подаци о најмање пет чланова задруге који су уписани у Регистар као носиоци или чланови пет различитих комерцијалних породичних пољопривредних газдинстава у активном статусу:

|  |  |  |  |  |  |  |
| --- | --- | --- | --- | --- | --- | --- |
| Редни број | Име и презиме члана задруге | Датум рођења | Број пољопривредног газдинства | Пол | Адреса становања | Потпис  |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |

|  |  |  |
| --- | --- | --- |
| Место и датум: |  | Потпис одговорног лица |
| \_\_\_\_\_\_\_\_\_\_\_\_\_\_\_\_\_\_  |
|   |  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |